Foto’s: Nóg ŉ NMB-vergadering deur geweld ontwrigKapt. Andre Beetge, woordvoerder van die polisie, het gesê ŉ groep van sowat 200 gemeenskapslede het net voor 19:00 die ingange van die saal met brandende voorwerpe versper. Foto: Verskaf. ŉ Openbare munisipale geïntegreerde ontwikkelingsplan-vergadering wat Donderdagaand by Colchester se gemeenskapsaal gehou is, is ontwrig toe gemeenskapslede voorwerpe by die ingangshekke verband, klippe gegooi en afgevaardigdes binne die saal vasgekeer het. Kapt. Andre Beetge, woordvoerder van die polisie, het gesê die vergadering, wat deur raadslede van Nelson Mandelabaai gelei is, het 18:00 begin, en net voor 19:00 het ŉ groep van sowat 200 gemeenskapslede die ingange van die saal met brandende voorwerpe versper. Die gemeenskap het glo geëis dat die vergadering omgeskakel word in ŉ vergadering oor die grondkwessie. Volgens berigte het een man opgestaan in die vergadering en vir Jonathan Lawack, speaker van die Nelson Mandelabaai-raad, getart. Die gemeenskap het glo daarna begin oproerig raak. “Sewe voertuie is beskadig toe dit met stene en klippe gegooi is. Een Nissan NP200-bakkie wat aan die metro behoort, is ook met ŉ brandende voorwerp gegooi wat skade aan die sitplek veroorsaak het. Sommige van die vensters van die saal is ook met klippe stukkend gegooi,” het Beetge gesê. Toe die polisie op die voorval reageer, was die eenheid vir openbare orde genoodsaak om rubberkoeëls te gebruik om die skare wat hul voertuie met klippe bestook het uiteen te jaag. Polisiebeamptes het die hekke oopgedwing om die afgevaardigdes wat binne die saal vasgekeer was te bevry. Teen 21:00 het sommige van die betogers na die N2 in Colchester beweeg waar hulle gepoog het om die pad met brandende bande te versper en klippe na verbygaande motors geslinger het. “Nog nege voertuie en vier vragmotors is deur dié klipgooiers beskadig,” het Beetge gesê. Die polisie kon daarin slaag om toe te sien dat die verkeer steeds vloei. ŉ 40-jarige man is in hegtenis geneem terwyl hy ŉ band na die N2 toe geneem het in die versperringsproses. “As gevolg van die donker en die feit dat sommige straatligte nie gewerk het nie was verdere inhegtenisnemings nie moontlik nie, aangesien die klipgooiers van die ruie bosse langs die pad gebruik gemaak het om te skuil,” het Beetge gesê. Die verdagte wat wel in hegtenis geneem is, sal klagtes wat met openbare geweld en beskadiging van infrastruktuur verband hou in die gesig staar en sal Maandag voor die Alexandria-landdroshof verskyn. Maj. Dawie Rabie, bevelvoerder van die Motherwell-polisiëringsgebied, het ŉ beroep gedoen dat die straatligte herstel word en van die ruie bosse langs die snelweg gesnoei word.